Title: Súhrnná správa o výsledkoch finančných kontrol za rok 2002
Author: mf_sr
Last saved by: spano

Príloha č. 4:  Súhrnná správa o výsledkoch finančných kontrol a vnútorného auditu  za rok 2002

	Správa o výsledkoch finančných kontrol a vnútorného auditu za rok 2002 je vypracovaná v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov, ktorý upravuje základné pravidlá, ciele a spôsob vykonávania finančnej kontroly a vnútorného auditu ako súčasti jednotného a komplexného systému finančného riadenia zabezpečujúceho dodržiavanie hospodárnosti, efektívnosti a účinnosti pri hospodárení s verejnými prostriedkami a vlastnými prostriedkami orgánu verejnej správy, ako aj pri iných činnostiach orgánu verejnej správy. 

5.1. Finančná kontrola
	Finančná kontrola predstavuje celý súhrn činností a vykonáva sa ako predbežná, priebežná a následná.
	Podľa § 6 ods. 4 zákona č. 502/2001 Z. z. sú orgány verejnej správy povinné vypracovať ročnú správu o výsledkoch finančných kontrol za predchádzajúci kalendárny rok a zaslať ju Ministerstvu financií SR. Za rok 2002 orgány verejnej správy predkladali ročné správy o výsledkoch finančných kontrol po prvýkrát.

5.1.1.	Hodnotenie výkonu  predbežnej a  priebežnej finančnej   kontroly

Podľa § 9 zákona č. 502/2001 Z. z.  predbežná finančná kontrola spočíva vo vykonávaní predpísaných úkonov a postupov pred vstupom do záväzku a v etape pred úhradou výdavku pripravovanej finančnej operácie. 
Pre zavedenie účinného systému predbežnej finančnej kontroly je ťažiskovým ustanovenie § 8, ktorá ukladá zodpovednosť vedúcemu orgánu verejnej správy za vytvorenie, zachovávanie a rozvíjanie systému finančného riadenia. Myslí sa ním súhrn postupov pri zodpovednom a prehľadnom plánovaní, rozpočtovaní, účtovaní, výkazníctve a finančnej kontrole.
Hlavným zmyslom predbežnej finančnej kontroly (kontroly ex ante) je overovanie príslušných úkonov správcov rozpočtových kapitol, štátnych fondov, rozpočtových a príspevkových organizácií a iných právnych subjektov pred  realizáciou pripravovaných administratívnych, rozpočtových, finančných a majetkových operácií.
Výkon predbežnej finančnej kontroly v orgánoch verejnej správy za predchádzajúci rok bol nedostatočný a neefektívny. Príčinou je jednak nedostatočná odborná spôsobilosť zamestnancov, ktorí ju vykonávajú, ako aj nedostatočné finančné riadenie. Pre zabezpečenie vyššej úrovne prehľadnosti finančného riadenia by mali kontrolné postupy obsahovať kombináciu kontrolných úkonov overenia skutočností v jednotlivých fázach pripravovanej finančnej operácie viacerými zamestnancami schopnými odborne posúdiť pripravovanú finančnú operáciu z viacerých hľadísk (plánovania, rozpočtovania, legislatívno-právneho, vecne odborného, technického, účtovania a pod.) tak, aby vedúci zamestnanec, ktorý overuje a schvaľuje príslušnú časť operácie v konkrétnej fáze  finančnej kontroly sa uistil, že výdavok bude v súlade s právnymi predpismi vynaložený hospodárne a účinne. 
Účelom priebežnej finančnej kontroly (ustanovenia §10 zákona) je prispieť k vyššej účinnosti predbežnej finančnej kontroly. Zabezpečenie tejto formy finančnej kontroly je podmienené kapacitnými možnosťami organizácie a je  problematické najmä v menších organizáciách verejnej správy, kde nie sú zriadené organizačné útvary . 
Ročná správa o výsledkoch finančných kontrol bola vo väčšine prípadov vypracovaná neodborne a neúplne. Mnohé orgány verejnej správy, ktoré výročnú správu predložili, nezverejnili v nej konkrétne zistenia,  niektoré správy  neobsahovali ani náležitosti predpísané zákonom a  v  mnohých prípadoch neboli uvádzané číselné vyjadrenia kontrolných zistení, ročná správa často nekorešpondovala s výkazom a pod.. 

5.1.2.	Hodnotenie výkonu následnej finančnej kontroly
Pri následných finančných kontrolách bol u všetkých typov orgánov verejnej správy vykázaný nasledovný počet kontrolných zistení:
a) v oblasti čerpania prostriedkov štátneho rozpočtu a štátnych fondov

     - pri kontrolách vykonaných vnútorným kontrolným systémom orgánu verejnej správy v počte 10 813 boli kontrolné zistenia vyčíslené pri porušení rozpočtovej disciplíny sumou   31 244 tis. Sk, pri nehospodárnom, neefektívnom a neúčinnom použití prostriedkov sumou 197 800 tis. Sk a pri ostatných kontrolných zisteniach sumou 140 183 tis. Sk,
     - pri kontrolách vykonaných vonkajším kontrolným systémom v počte 4 071 boli  kontrolné zistenia vyčíslené pri porušení rozpočtovej disciplíny sumou 1 101 883 tis. Sk, pri nehospodárnom, neefektívnom a neúčinnom použití prostriedkov sumou  983 559 tis. Sk a pri ostatných  kontrolných zisteniach sumou 949 456 tis. Sk;
b)	v oblasti čerpania prostriedkov Európskych spoločenstiev
     - pri kontrolách vykonaných vnútorným kontrolným systémom vo vnútri orgánu verejnej správy v počte 20 boli  kontrolné zistenia vyčíslené pri ostatných kontrolných zisteniach sumou 1 054 tis. Sk (porušenie rozpočtovej disciplíny ani nehospodárne, neefektívne a neúčinné použitie prostriedkov neboli zistené),
     - pri kontrolách vykonaných vonkajším kontrolným systémom v počte 48 boli kontrolné zistenia vyčíslené pri porušení rozpočtovej disciplíny sumou 43 786 tis. Sk a pri ostatných  kontrolných zisteniach  sumou 24 468 tis. Sk (nehospodárne, neefektívne a neúčinné použitie prostriedkov nebolo zistené);
c)	v oblasti čerpania iných prostriedkov zo zahraničia na financovanie projektov na základe medzinárodných zmlúv, ktorými je Slovenská republika viazaná:
     - pri kontrolách vykonaných vnútorným kontrolným systémom vo vnútri orgánu verejnej správy v počte 18 boli  kontrolné zistenia vyčíslené pri ostatných kontrolných zisteniach sumou 503 tis. Sk (porušenie rozpočtovej disciplíny, ani nehospodárne, neefektívne a neúčinne použitie prostriedkov nebolo zistené),
     - pri kontrolách vykonaných vonkajším kontrolným systémom v počte 14 kontrolné zistenia boli vyčíslené pri porušení rozpočtovej disciplíny sumou 347 tis. Sk a pri ostatných  kontrolných zisteniach sumou 2 412 tis. Sk (nehospodárne, neefektívne a neúčinne použitie prostriedkov nebolo zistené,
Podrobnejšie údaje sú uvedené v prílohe č. 1.
Pri kontrolách hospodárenia v  orgánoch verejnej správy vykonaných vnútornými kontrolnými systémami, resp. sekciou kontroly Ministerstva financií boli zistené v jednotlivých kontrolovaných subjektoch nasledovné nedostatky:

1. Porušenie zákona č. 303/1995 Z.z. o rozpočtových pravidlách v znení neskorších predpisov

Ministerstvo práce, sociálnych vecí a rodiny SR: Občianske združenie EURAGE – Zväz staršej generácie Európy Bratislava,  Občianske združenie „Únia vojnou zdravotne postihnutých Bratislava“ - pri použití a zúčtovaní dotácie. 
Ministerstvo školstva SR: V rámci vnútornej kontroly  zistilo porušenie rozpočtovej disciplíny v sume 1 859 281,- Sk,  pretože príspevok na program PISA 2001 ktorý nebol osobitne určený v štátnom rozpočte, bol neoprávnene uhradený z účtu na dofinancovanie programov. Ďalej na tento účet neboli odvedené finančné prostriedky vo výške 3 889 685,- Sk. 
	Pri kontrole čerpania účelovo pridelených prevádzkových a mzdových prostriedkov na Fakulte zdravotníctva a sociálnej práce Trnavskej univerzity došlo k porušeniu zákona o rozpočtových pravidlách nedodržaním podmienok, za ktorých boli rozpočtové prostriedky poskytnuté, a to v súvislosti s riešením výskumných úloh v kategórii bežných výdavkov vo výške celkom 87 331,- Sk. Použitím prostriedkov pridelených na riešenie jednotlivých projektov boli vynaložené prostriedky na úhradu výdavkov zahraničných pracovných ciest bez platných cestovných príkazov, čím bola porušená rozpočtová disciplína vo výške celkom         124 540,- Sk.
	MŠ SR vykonalo kontroly aj v UCM Trnava, rektorát a FMK so zameraním na organizačné a právne zabezpečenie vysokoškolského bakalárskeho štúdia v pobočke Michalovce. Kontrolou bolo zistené neoprávnené použitie finančných prostriedkov a s tým súvisiace porušenie § 47 ods. 1 zákona o rozpočtových pravidlách v UCM v Trnave v čiastke 66 000,- Sk a v Centre celoživotného vzdelávania 691 400,- Sk.
Kontrolou v TU Trenčín boli neoprávnene čerpané prostriedky štátneho rozpočtu vo výške 3 381 212,- Sk v dôsledku neoprávnene vyplateného nájomného 15 700,- Sk, úhrady nedovoleného preddavku 90 000,- Sk, neoprávneného zadržania prostriedkov štátneho rozpočtu 394 011,- Sk, neoprávneného zápočtu záväzkov 499 500,- Sk a prekročenia záväzného limitu čerpania rozpočtových prostriedkov v kategórii „mzdy“ v čiastke  2 382 000,- Sk. V organizácii tiež došlo k nehospodárnemu čerpaniu prostriedkov štátneho rozpočtu (§ 10 ods.7 zákona o rozpočtových pravidlách) v sume 814 604,- Sk v dôsledku  vyplatených príplatkov za zastupovanie a odmien.
Na  rektoráte ÚPJŠ v Košiciach a jej fakultách boli kontroly zamerané na hospodárenie a účelnosť vynakladania finančných prostriedkov štátneho rozpočtu a prostriedkov Európskych spoločenstiev. Bolo zistené neoprávnené čerpanie prostriedkov štátneho rozpočtu vo výške 5 502 550,- Sk, a to v dôsledku neoprávneného zadržania finančných prostriedkov a neoprávnenej úhrady faktúr.
Ministerstvo hospodárstva SR: Kontroly boli zamerané na oblasť prideľovania prostriedkov z rozpočtovej kapitoly MH SR organizáciám na ochranu spotrebiteľa, zabezpečovanie efektívnosti ich využívania, dodržiavania zákonných a zmluvných podmienok pri ich poskytovaní a využívaní a boli vykonané v sekcii ochrany spotrebiteľa, obchodu a služieb ministerstva a v troch vybraných spotrebiteľských organizáciách, ktorým bol poskytnutý príspevok (Združenie slovenských spotrebiteľov Bratislava, Asociácia spotrebiteľských subjektov Slovenska Stará Ľubovňa a Miestny klub ochrany spotrebiteľa Petržalka). 
	Celkove boli za roky 2001-2002 pridelené týmto organizáciám 3 000 000,- Sk. Kontrolou bolo zistené, že MH SR nezverejňovalo všeobecne dostupným spôsobom informácie o možnosti uchádzať sa o štátnu dotáciu na podporu projektov v oblasti ochrany spotrebiteľa a spôsob prideľovania dotácií nebol objektivizovaný a preukazný. Neboli vymedzené pôsobnosti, ani určené postupy a kritériá pre ich prideľovanie, ktoré bolo zdĺhavé a negatívne ovplyvňovalo efektívnosť ich využitia i realizáciu projektov. Kontrola tiež zistila, že zmluvy medzi MH SR a prijímateľmi štátnej dotácie neobsahovali dostatočné záruky pre účelové využitie účelových prostriedkov, resp. pre ich vrátenie v prípade ich neoprávneného použitia.  
 	Ministerstvo zdravotníctva SR: Kontrolou v Slovenskom ústave srdcových a cievnych chorôb Bratislava bolo zistené neoprávnené použitie finančných prostriedkov 3 999 348,- Sk poskytnutím preddavku v rozpore s § 10 ods. 5 písm. d)  zákona o rozpočtových pravidlách a penále predstavuje  5 919 035,- Sk.
Úrad geodézie, kartografie a katastra SR Bratislava: Bolo  zistené  nedodržanie  účelovosti  použitia finančných prostriedkov  z titulu neoverenia opodstatnenosti čerpania finančných prostriedkov riešiteľom štátnej objednávky, čím  došlo  k  porušeniu  rozpočtovej  disciplíny  v sume 197 000,- Sk.
Krajský úrad v Košiciach: Pri kontrole poskytovania preddavkov na obstaranie hmotného a nehmotného majetku bolo zistené nedodržanie ustanovení Výnosu MF SR č. 41159/1996, ktorým sa vykonávajú niektoré ustanovenia zákona o rozpočtových pravidlách a kde je vymedzená výška poskytovaných preddavkov,  v týchto kontrolovaných subjektoch:
       Špeciálna základná škola v Moldave nad Bodvou 				19 500,- Sk
       Špeciálna základná škola v Spišskej Novej Vsi 			          157 300,- Sk
       Špeciálna základná škola internátna v Rožňave 				27 674,- Sk
       Reedukačný domov pre deti a mládež v Košiciach  				15 000,- Sk.
Ďalej bolo zistené porušenie rozpočtovej disciplíny súvisiace:
     - so zadržaním prostriedkov štátneho rozpočtu v Špeciálnych základných školách v Krompachoch a  Košiciach a  v Liečebnom výchovnom sanatóriu v Krompachoch vo výške celkom 178 435,- Sk a v Reedukačnom domove pre deti a mládež v Košiciach vo výške celkom 106 351,- Sk;
     - so spôsobom financovania pri obstaraní resp. technickom zhodnotení majetku, ktoré spočívalo v neoprávnenom použití bežných výdavkov namiesto kapitálových výdavkov v Špeciálnej základnej škole v Spišskej Novej Vsi, v Reedukačnom domove pre deti a mládež v Košiciach v celkovej výške 229 822,- Sk;
     - s úhradou faktúr za práce a služby, ktoré v skutočnosti neboli vykonané, a to v Detskom domove Koromľa, v Špeciálnej základnej škole v Košiciach a v Liečebno-výchovnom sanatóriu v Košiciach – v Barci v celkovej výške 68 436,- Sk;
     - s neoprávneným prevodom prostriedkov na účet cudzích prostriedkov vo výške celkom 287 133,- Sk v Reedukačnom domove pre deti a mládež v Košiciach. Tieto prostriedky v nasledujúcom rozpočtovom roku boli neoprávnene použité na úhradu dodávateľských faktúr za poskytnuté služby.
Krajský úrad v Banskej Bystrici: V  Detskom domove Banská Bystrica boli faktúry v celkovej výške 95 000,- Sk uhradené pred dňom ich vystavenia.
 	Ministerstvo obrany SR: Vnútorným kontrolným systémom bolo zistené, že v 14 prípadoch došlo k porušeniu rozpočtovej disciplíny vo výške celkom 6 655 500,- Sk, ktoré spočívalo v neoprávnene poskytnutom preddavku  vo výške 5 999 000,- Sk Veliteľstvom vzdušných síl GŠ OS SR Zvolen, pri obstaraní motorových vozidiel zn. Mercedes pre potreby česko-slovenskej jednotky pôsobiacej v rámci KFOR v Kosove. 
Generálne riaditeľstvo Zboru väzenskej a justičnej stráže: Kontrolou v Ústave na výkon trestu odňatia slobody Hrnčiarovce nad Parnou bolo zistené použitie prostriedkov ŠR na iné účely ako boli určené (financovanie rekonštrukcie nehnuteľného majetku), čím došlo k porušeniu rozpočtovej disciplíny vo výške celkom 575 086,- Sk. 
Štátna veterinárna a potravinová správa SR Bratislava: Následná finančná kontrola v Ústave štátnej kontroly veterinárnych biopreparátov a liečiv Nitra zistila, že organizácia v rozpore so zákonom o rozpočtových pravidlách financovala z bežných výdavkov časť nákladov týkajúcich sa realizácie stavby „Plynová kotolňa ÚŠK VBL Nitra“ v úhrnnej hodnote 602 000,- Sk. 
	Ministerstvo financií SR: Sekcia kontrolná MF SR vykonala kontrolu dodržiavania podmienok nepriamej formy štátnej pomoci poskytnutej ministerstvom v zmysle ustanovenia § 19  zákona 231/1999 Z.z. o štátnej pomoci v spoločnosti s r.o. TEXICOM  RTZ Ružomberok. Kontrolou bolo zistené porušenie rozpočtovej disciplíny v nedodržaní podmienok poskytnutej štátnej pomoci vo výške 20 666 360,- Sk a penále vyčíslené vo výške 13 309 135,- Sk. 
 	Ministerstvo vnútra SR: V sekcii verejnej správy bola vykonaná následná finančná kontrola v oblasti správnosti použitia prostriedkov ŠR určených na financovanie volieb do VÚC v roku 2001. Nesprávne boli uhradené výdavky vo výške 42 000 000,- Sk z bežných výdavkov, ďalej bola, nesprávne uzatvorená kúpna zmluva ako čiastková vo výške celkom    2 875 383,- Sk, nedodržanie termínov určených pre vrátenie nevyčerpaných prostriedkov účelovo určených a taktiež bol zistený nesúlad predpisu súvisiaci s poskytovaním cestovných náhrad týkajúcich sa okresných a krajských úradov v sume celkom 2 057 165,- Sk. 
Ministerstvo spravodlivosti SR: Krajský súd v Nitre v rámci následnej finančnej kontroly na Okresnom súde v Šali zistil neoprávnené používanie služobného motorového vozidla predsedom OS Šaľa, keď pri jazdách v rozsahu 5 162 km nebol vykázaný dôvodný účel jazdy, používanie služobného mobilného telefónu predsedom súdu bez oprávnenia, pričom menovaný pretelefonoval mobilnou linkou 35 363,- Sk. V oboch prípadoch bola porušená Inštrukcia MS SR č. 65/00 – o správe a ochrane majetku štátu. Ďalej bolo zistené, že predseda súdu na základe nepodložených dokladov dal príkaz vyplatiť súkromnému podnikateľovi za nevykonané stavebné práce na budove súdu sumu   107 470,- Sk.
Ministerstvo kultúry SR: Vykonalo následnú finančnú kontrolu použitia kapitálových transferov v Slovenskom národnom múzeu Bratislava týkajúcich sa rekonštrukcie kúrie na Žižkovej ulici. Organizácia použila finančné prostriedky aj na práce, ktoré v rozpočte neboli zahrnuté (oprava elektroinštalácie 430 615,- Sk, vypracovanie projektovej dokumentácie (vzduchotechnika) 38 500,- Sk, vypracovanie projektovej dokumentácie (klimatizácia) 49 500,- Sk), čím došlo k neoprávnenému použitiu prostriedkov ŠR a k porušeniu rozpočtovej disciplíny vo výške celkom 518 615,- Sk.
	Ďalej kontrolovaný subjekt nechal na požiadanie kontrolnej skupiny MK SR porovnať výšku cien firmy DRAFT (dodávateľ stavby) s cenami uvedenými v cenníku CENKROS, ktoré sa na trhu stavebných prác považujú za obvyklé ceny. Z tohto porovnania vyplynulo, že rozpočet firmy DRAFT v položkách HSV a PSV bol o 8 606 823,- Sk vyšší oproti rozpočtu podľa cenníka CENKROS. Navyše po prepočte zhotoviteľom fakturovaných prác v rokoch 2000 a 2001 na obvyklé cenníkové ceny cenníka CENKROS sa zistilo, že oproti sumám, ktoré firma DRAFT fakturovala boli sumy kalkulované podľa cenníkových cien uvedených stavebných prác nižšie o 5 623 734,- Sk. Kontrolovaný subjekt takto nesprávne vystavené faktúry uhradil, čím neoprávnene použil prostriedky štátneho rozpočtu. Ďalej bolo zistené, že ku dňu 30.9.1999, kedy kontrolovaný subjekt vykonal inventarizáciu rozostavanej stavby a zistil, že v rokoch 1997 a 1998 uhradil firme STAR a.s. stavebné práce v sume 2 558 048,- Sk iba na základe faktúr, avšak ako sa zistilo, neboli tieto práce v skutočnosti realizované. Časť dlhu v sume 1 190 353,- Sk prevzala firma DRAFT a uhradila na fondový účet kontrolovaného subjektu. Aj keď zostatok dlhu v sume 886 695,- Sk dodávateľ uznal dňa 18.4.2000, kontrolovaný subjekt ho do času kontroly nevymáhal.   
	Pri kontrole v štátnej rozpočtovej organizácii MK SR v Medzinárodnom dome umenia pre deti BIBIANA so sídlom v Bratislave sa zistilo, že kontrolovaný subjekt nedočerpal v roku 2001 účelovo určené finančné prostriedky v celkovej výške 451 218,- Sk,  pričom v rozpore s ustanovením § 14 ods. 4 písm. a) zákona o rozpočtových pravidlách nevykonal vo svojom rozpočte viazanie týchto rozpočtových prostriedkov.
	Ďalej pri kontrole pohybu finančných prostriedkov  na účte organizácie v rokoch 2001-2002 sa zistilo, že kontrolovaný subjekt prijal peňažné prostriedky zo zahraničia (spolu v sume 107 775 USD a 500 000 JPY), ktoré viedol na samostatnom účte a z ktorého priamo uhrádzal svoje výdavky. Pohyb týchto prostriedkov nezahrnul do svojho rozpočtu a ani ich neviedol  vo svojom účtovníctve. 
Pri kontrole v Združení inteligencie Rómov na Slovensku so sídlom v Bratislave bolo zistené, že uvedené združenie z poskytnutej dotácie vo výške 300 000,- Sk použilo do 31.12.2000 len čiastku 59 549,- Sk pričom nevyčerpané prostriedky v sume 240 455,- Sk neodviedlo na účet ministerstva, ale ich ďalej čerpalo v roku 2001, čím tieto neoprávnene zadržalo a neoprávnene použilo v ďalšom rozpočtovom roku.
	V  Spolku Moravanov na Slovensku so sídlom v Nitre bolo zistené, že pri účelovo viazanému finančnom príspevku v sume 600 000,- Sk, kontrolovaný subjekt predložil doklady o použití 419 469,- Sk. Rozdiel vo výške 180 530,- Sk nevyúčtoval a ani nevrátil na účet ministerstva. 
	 V spol. s r.o. MOSTY Bratislava, ktorej bola poskytnutá suma 100 000,- Sk určená na financovanie česko-slovenského týždenníka MOSTY, prostriedky v sume 99 929,- Sk boli použité až v januári 2002 a nie do 31.12.2001 ako určovali podmienky zmluvy. 

2. Porušenie zákona č. 263/1999 Z.z. o verejnom obstarávaní a o zmene a doplnení 
niektorých zákonov v znení neskorších predpisov

Ministerstvo vnútra SR: Nedostatky v procese verejného obstarávania rezorte boli zistené na Úrade informatiky a telekomunikácii MV SR pri predmete obstarávania „videokamery pre dopravnú políciu“, v Prezídiu policajného zboru obstarávateľ vykonal prieskum trhu na nákup žehličiek a žehliacich dosiek, avšak nakúpil od víťaznej spoločnosti iné druhy ako boli vyhodnotené, vo Všeobecnej sekcii MV SR  nedostatky pri predmete obstarávania “Rekonštrukcia objektu HO PZ“, v sekcii Justičnej polície PZ Bratislava pri predmete „nákup makroskopov pre forézne účely“ a v Krajskom riaditeľstve PZ v Trenčíne kontrola priebehu verejnej súťaže na „nákup pneumatík, vzdušníc a ventilov“. 
Ústredný kontrolný a skúšobný ústav poľnohospodársky Bratislava: Vnútorným kontrolným systémom bolo zistené, že pri rokovacom konaní a predmete obstarávania týkajúceho sa „nákupu mikroskopov OLYMPUS s príslušenstvom BX 61, digitálnej kamery DP 50 DOCUSIS“ v sume 5 543 283,- Sk v zápisnici z hodnotenia nebola uvedená ponúknutá cena (táto cena je len v cenovej ponuke pri rokovacom konaní nákupu laboratórnych prístrojov) a taktiež nebolo uvedené poradie úspešnosti jednotlivých ponúk s ich odôvodnením, ďalej ich umiestnenie pri rokovacích konaniach a výsledok rokovania nebol zverejnený vo Vestníku.
Ministerstvo zdravotníctva SR: Kontrolou vo Všeobecnej zdravotnej poisťovni zameranou na dodržiavanie ustanovení zákona č. 263/1999 Z. z. pri výbere dodávateľa na komplexný informačný systém bolo zistené závažné porušenie zákona v prípade výberu dodávateľa na zdravotný poisťovací subsystém v hodnote 214 000 000,- Sk a pri uzatváraní zmluvy na implementáciu informačného systému v hodnote 16 000 000,- Sk. Zmluva o dielo na dodávku, vývoj, customizáciu aplikačného programového vybavenia na sumu 214 000 000,- Sk bola uzatvorená ako nevýhodná pre poisťovňu. Riaditeľ poisťovne uzatvorením zmluvy nezabezpečil primeranú ochranu údajov poisťovne. Použitá forma „rokovacie konanie bez zverejnenia“ nebola v súlade so zákonom o verejnom obstarávaní, nakoľko obstarávateľ nebol v časovej tiesni. Zmluva o dodávke transformačného programu „Operations Excellenee Infussion“ bola uzatvorená na základe priameho zadania, čím došlo k porušeniu zákona o verejnom obstarávaní. V dôsledku uvedeného prostriedky, ktoré boli vyplatené v sume 8 800 000,- Sk boli použité neoprávnene. 
	V Národnom ústave tuberkulózy a respiračných chorôb v Bratislave bolo zistené, že nakupoval diagnostiká bez verejného obstarávania v cene vyššej ako pripúšťa zákon, t.j.     500 000,- Sk 
Kontrolou v Dopravnej zdravotnej službe Košice bolo zistené porušenie zákona o verejnom obstarávaní pri realizácii stavby „Nadstavba garáží“. 
Kontrolná skupina MZ SR vo Fakultnej nemocnici Košice zistila, že pri obstarávaní oxygenerátorov zakupovaných z prostriedkov určených na kardiovaskulárny program realizovala výber dodávateľa v rozpore so zákonom o verejnom obstarávaní formou rokovacieho konania bez predchádzajúceho súhlasu MZ SR. 
Ministerstvo kultúry SR: Pri kontrole správnosti úhrady kapitálových výdavkov v Štátnej opere v Banskej Bystrici sa zistilo nedodržiavanie zákona o verejnom obstarávaní pri obstaraní zvukového zariadenia, pri obstarávaní inovácie informačného systému a pod.. 

3.	Porušenie pravidiel, predpisov a postupov v oblasti finančnej pomoci
Európskej únie pri programe PHARE

Ministerstvo financií SR vykonalo na Úrade vlády SR následnú finančnú kontrolu hospodárenia, dodržiavania pravidiel, predpisov a postupov poskytovania finančnej pomoci EU, správnosti  a opodstatnenosti financovania projektu SR č. 9905.02 – Program tolerancie k menšinám. Kontrolou bolo zistené nesprávne použitie prostriedkov vo výške 55 078,- Sk (duplicitne uhradené nájomné a záloha, nesprávne vyplatený honorár krátkodobého experta, ako aj nesprávna výška preplateného nájomného). Ďalej bolo zistené, že majetok v sume               130 305,- Sk získaný z PHARE, bol nesprávne zaúčtovaný „ako vlastný majetok“ (Nadácia Sándora Máraiho v Dunajskej Strede). Kontrolovaný subjekt nemal vypracovaný účtovný rozvrh a neviedol register investičného majetku v súlade s Manuálom DIS. 

4.	Porušenie zákona č. 143/1992 Zb. o plate a odmene za pracovnú pohotovosť
v znení neskorších predpisov (Nariadenie vlády č. 249/1992 Zb. )

Krajský úrad v Košiciach zistil, že pri zaraďovaní zamestnancov do platových tried a platových stupňov v Špeciálnych základných školách v Košiciach, v Moldave nad Bodvou, v Spišskej Novej Vsi, v Sečovciach, v Liečebno-výchovnom sanatóriu v Košiciach, v Reedukačnom domove pre deti a mládež v Košiciach a v Detskom domove v Koromli neboli dodržané stanovené podmienky vzdelania, dĺžka započítateľnej praxe, druh vykonávanej praxe, čím došlo k neoprávnenému použitiu rozpočtových prostriedkov v celkovej výške     128 004,- Sk. 
Krajský úrad v Banskej Bystrici zistil na Okresných úradoch Revúca, Detva, Krupina, Žarnovica, Brezno, že zaťažili rozpočet nasledujúceho roka výdavkami roka predchádzajúceho, a to v oblastiach miezd, poistného a tovarov a služieb. Tým došlo k nehospodárnemu a neefektívnemu použitiu finančných prostriedkov, nakoľko okresné úrady okrem nárokovateľných zložiek platu vyplácali zamestnancom osobné príplatky, odmeny a mimoriadne odmeny napriek nedostatočnému krytiu v rozpočte.
Kontrolné orgány ďalej zistili, že Okresné úrady Banská Štiavnica, Rimavská Sobota, Revúca, Žarnovica, Žiar nad Hronom, SOU Brezno, Detský domov Banská Bystrica   neodôvodnene vyplácali preddavky na mzdy v  celkovej sume 55 038,- Sk mimo určených termínov. Taktiež boli zistené nedostatky týkajúce sa správnosti platového zaradenia zamestnancov do platových tried vo výške celkom 5 298,- Sk, pracovný úväzok nebol odpracovaný v plnom rozsahu, dohody o pracovnej činnosti, resp. o vykonaní práce boli identické s pracovnými náplňami, čím došlo k celkovým preplatkom vo výške  22 700,- Sk.
	Krajský úrad v Nitre svojimi kontrolnými orgánmi v Detskom domove Štúrovo zistil, že došlo k vyplateniu vyššieho osobného príplatku vo výške celkom 13 500,- Sk a ďalej k neoprávnenému zaradeniu zamestnancov do platových tried a stupňov vo výške celkom   139 840,- Sk.
	Pri kontrole správnosti odmeňovania v Štátnej opere v Banskej Bystrici vykonanej kontrolou MK SR sa zistilo, že kontrolovaný subjekt, ktorý je štátnou príspevkovou organizáciou, odmeňoval svojich zamestnancov v kontrolovanom období podľa zákona č. 1/1992 Zb. o mzde, odmene za pracovnú pohotovosť a o priemernom zárobku v znení neskorších predpisov a nie podľa zákona č. 143/1992 Zb. napriek tomu, že zákon o mzde bolo možné uplatňovať vo vybraných príspevkových organizáciách už od 1.1.1996, avšak len na základe rozhodnutia ústredného orgánu - v tomto prípade MK SR po predchádzajúcom súhlase MPSVR  SR a MF SR. 

5.	Nehospodárne, neefektívne a neúčinné použitie prostriedkov štátneho rozpočtu

Národný úrad práce v rámci následnej finančnej kontroly vykonanej vo vnútri NÚP zameranej na hospodárnosť, efektívnosť a účinnosť použitia prostriedkov štátneho rozpočtu zistil nedostatky v celkovej výške 80 000,- Sk. Ostatné zistenia NÚP na okresných úradoch práce boli v celkovej výške 9 053 000,- Sk 

6. Výsledky kontrol Správ finančnej kontroly

	Odbor finančnej kontroly SFK Košice celkove vykonal 282 následných finančných kontrol, z čoho 281 bolo zameraných na prostriedky štátneho rozpočtu a štátnych fondov a 1 na  prostriedky Európskych spoločenstiev. Kontroly  boli zamerané  predovšetkým na:
     - súlad úhrad výdavkov, ku ktorým sa rozpočtová organizácia zaviazala v r. 2001 s výdavkami rozpočtovanými v roku 2001 vrátane schválených úprav (7 odborných učilísk a Okresný úrad Humenné),
     - použitie účelových dotácií zo štátneho rozpočtu do PPoK a splnenie podmienok pre poskytnutie dotácií RO MP SR (108 poľnohospodárskych a roľníckych družstiev, rôzne AGRO organizácie a pod.),
     - preverovanie dotácií na mestskú verejnú dopravu (mestá Košice a Prešov),
     - použitie prostriedkov zo štátneho rozpočtu na výkon samosprávnych funkcií obcí a uplatňovania príslušných ustanovení (4 obce),
     - nakladanie s majetkom štátu a uplatňovanie príslušných ustanovení (OU Sobrance),
     - realizáciu projektu Rekonštrukcie plochých striech a projektu plynofikácie ZŽ a SŠ (Okresný úrad Stropkov a 27 škôl – stredné a základné),
     - použitie prostriedkov z rezervy vlády (14 okresných úradov),
     - uskutočnené podania (17 orgánov verejnej správy),
     - uskutočnené na základe dožiadania Ministerstva financií SR (12 organizácií),
     - uskutočnené na základe dožiadania iných orgánov (52 organizácií),
     - plnenie prijatých opatrení (2 organizácie).
Celkove bolo zistené  porušenie rozpočtovej disciplíny v sume 99 453 tis. Sk, z toho    3 003 tis. Sk v rozpočtových organizáciách a 96 450 tis. Sk v príspevkových a ostatných organizáciách, ako aj ostatné zistenia (napr. nesprávne použitie prostriedkov, nehospodárne využívanie prostriedkov štátneho rozpočtu) v  sume 31 216 tis. Sk, ktoré sa vyskytli v príspevkových a iných organizáciách. Z uvedených porušení rozpočtovej disciplíny bolo jednotlivým preverovaným subjektom vyčíslené penále 116 426 tis. Sk.
	Na ilustráciu možno uviesť prehľad najväčších porušení rozpočtovej disciplíny:

Organizácia

Suma zistenia v tis. Sk

Penále
v tis. Sk

GALAFRUIT & Co, s.r.o. Malá Tŕňa | 75 093 | 2 258
UPJŠ v Košiciach | 12 452 | 6 952
MFK Lokomotíva VTJ Spišská Nová ves (v likvid.) | 9 021 | 6 014
Mesto Košice | 7 605 | 5 060
Školský majetok pri SPŠ Medzilaborce | 7 390 | 3 609
FARM a.s. Michalovce | 7 164 | 3 927
Nemocnica s poliklinikou Bardejov | 5 561 | 3 407
AGRO družstvo Marhaň | 5 419 | 2 489
Mesto Giraltovce | 4 845 | 3 230
Fakultná nemocnica L.Pasteura Košice | 3 584 | 963
POD Vechec | 3 242 | 1 081
SOU energetické Veľké Kapušany | 2 334 | 1 553
PD Čingov Smižany | 2 176 | 1 165
Agrodružstvo Osikov | 2 119 | 1 159
APEX spol. s r.o. Rožňava | 2 100 | 1 400
AGRONOVA Brezovica | 2 074 | 1 219

	Odbor finančnej kontroly SFK Zvolen celkove  vykonal 252 následných finančných kontrol, z toho 15 v obciach, 51 v rozpočtových organizáciách, 141 u iných právnických osôb a 45 u fyzických osôb) s obdobným zameraním ako v Košiciach.
Kontrolné zistenia sa koncentrujú do porušenia rozpočtovej disciplíny (celkom 72 486 tis. Sk), nehospodárneho použitie finančných prostriedkov (3 478 tis. Sk) a ostatných zistení (napr. porušenie zákona o účtovníctve – nezaúčtovanie alebo nesprávne účtovanie, neúplnosť dokladov, nesprávne zaraďovanie majetku, porušenie zákona o správe majetku štátu, nedostatky v oblasti inventarizácie, porušenie zákona o sociálnom fonde a pod.) – v sume 714 427 tis. Sk.
Na základe uvedených zistení bolo kontrolovaným subjektom uložené penále v sume 42 543 tis. Sk. V niektorých prípadoch bolo podané oznámenie podozrenia z trestnej činnosti orgánom činným v trestnom konaní v zmysle § 13 ods. 2 písm. k) zákona č. 502/2001 Z.z. (CLEAR, s.r.o. Revúca, PÍPRODUKT, s.r.o. Tornaľa, AGROSEB PD Sebechleby, Vinohradnícke a ovocinárske družstvo VITIS Veľký Krtíš, Agromal, s.r.o. Málinec, ZŠ, ul. Hurbanova Martin, Agrodružstvo OLOVÁRY, AGROSEV, s.r.o., Detva, Mesto Detva, AGROHEĽP, s.r.o. Heľpa).
Išlo predovšetkým o nedodržanie zmluvných podmienok poskytnutia finančných prostriedkov a postupu zúčtovania poskytnutej dotácie, neoprávnené použitie finančných prostriedkov zo štátneho rozpočtu, nepreukázanie opodstatnenosti čerpania dotácie, nepoužitie na priamu úhradu časti preinvestovaných nákladov, nepredloženie dokladov k vnútropodni-kovým faktúram, ktorými by bolo možné overiť oprávnenosť čerpania dotácie, zúčtovanie investičnej dotácie aktiváciou bez účtovného dokladu a vecnej podloženosti ako fiktívnu položku a pod.
Odbor finančnej kontroly SFK Bratislava  celkove vykonal 777 následných finančných kontrol, z toho 8 v obciach, 8 v rozpočtových organizáciách, 8 v príspevkových organizáciách, 433 u iných právnických osôb a 320 u fyzických osôb. Ich zameranie bolo obdobné ako v Košiciach.	
Bolo zistené porušenie rozpočtovej disciplíny v sume 71 008 tis. Sk, za čo bolo uložené penále 30 875 tis. Sk. Najčastejšie išlo o:
     - používanie prostriedkov v rozpore s účelovým určením,
     - nedodržanie podmienok pri použití dotácií,
     - zadržanie nepoužitých prostriedkov štátneho rozpočtu,
     - poskytovanie preddavkov v rozpore s platnými predpismi,
pričom výsledky následnej finančnej kontroly v subjektoch SANOSA, spol. s r.o. Bratislava a Ľudovít Deák – súkromne hospodáriaci roľník Andovce boli odstúpené orgánom činným v trestnom konaní.

5.2. Vnútorný audit

Vykonávanie vnútorného auditu je novým prvkom v zákonom definovanom  systéme verejnej vnútornej finančnej kontroly. Vnútorný audit je nezávislá, objektívna hodnotiaca a konzultačná činnosť, ktorej cieľom je napomáhať plneniu úloh auditovaného subjektu hodnotením finančného riadenia a rizík vyplývajúcich z jeho činnosti. Auditovaným subjektom je podľa zákona ústredný orgán, rozpočtová organizácia a príspevková organizácia, ku ktorej vykonáva ústredný orgán zriaďovateľskú funkciu.
Na zabezpečenie administratívnych potrieb a nových inštitúcií súvisiacich                    s implementáciou práva EÚ prijala vláda Slovenskej republiky uznesenie č. 702/2001. Ďalším svojím uznesením č. 1154/2001 k "Prioritným úlohám Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii" uložila ministrom a predsedom ostatných ústredných orgánov štátnej správy zabezpečiť do 1. januára 2002 vytvorenie jednotiek vnútorného auditu a do 31. marca 2002  ich personálne zabezpečenie. V priebehu roku 2002 túto úlohu splnilo 11 ústredných orgánov štátnej správy a k 31. decembru 2002 bolo vymenovaných 15 vnútorných audítorov.

5.2.2. Rozsah plánovaných  a vykonaných vnútorných auditov v roku 2002

Pri zostavovaní ročných plánov vnútorného auditu, v ktorých bolo naplánovaných celkom 38 vnútorných auditov, vychádzali vnútorní audítori zo stanovených priorít vlády SR,  strategických plánov vnútorného auditu a s prihliadnutím  na návrhy vedúcich ústredných orgánov. Plány vypracovali aj na základe objektívneho hodnotenia rizík vyplývajúcich z činnosti jednotlivých auditovaných subjektov a tiež s prihliadnutím na rozsah svojich aktivít. 
Okrem samotného výkonu vnútorného auditu sa plánovali aj iné aktivity, napríklad vzdelávanie vnútorných audítorov a v prípade Ministerstva financií SR aj vykonávanie auditov, o ktoré požiadali ústredné orgány štátnej správy podľa § 27 ods. 2 zákona, t. j. v prípadoch, ak je to odôvodnené hospodárnosťou, efektívnosťou a účinnosťou vykonávania vnútorného auditu. Medzi neplánované aktivity patrili mimoriadne pracovné stretnutia vnútorných audítorov so zástupcami Európskej komisie, pracovné stretnutia vnútorných audítorov jednotlivých ústredných orgánov a školenia, ktoré významnou mierou napomohli k zvyšovaniu odbornosti vnútorných audítorov  a kvality vykonaných vnútorných auditov.
Celkovo sa v roku 2002 vykonalo 26 vnútorných auditov, jeden začatý bude ukončený v roku 2003. Oproti plánovanému počtu je to o 11 vnútorných auditov menej, čo súvisí s nenaplnením voľných štátnozamestnaneckých miest  vnútorných audítorov, ktoré sa nepodarili obsadiť uskutočnenými výberovými konaniami. Plánované audity, ktoré sa nevykonali v roku 2002 boli presunuté do ročných plánov činnosti vnútorných audítorov na rok 2003. 
Vnútorní audítori navrhli spolu 181 odporúčaní, z ktorých bolo 143 zohľadnených a 38 nezohľadnených (z dôvodu nezačatia realizácie navrhnutých odporúčaní, neukončenia ich realizácie, prípadne odmietnutia navrhnutých odporúčaní). Prehľad je uvedený v prílohe č.2.
V súlade s § 33 zákona sa v priebehu roka 2002 použili pri výkone vnútorného auditu: 
a)	základné typy:    finančný audit		4
audit zhody			7
systémový audit		6
audit výkonnosti		1
b)	kombinácia základných typov		            8
V roku 2002 nebol vykonaný žiadny vnútorný audit informačných systémov, čo predstavuje po prvom roku zavádzania vnútorného auditu v orgánoch verejnej správy a taktiež  v dobe moderných informačných technológií, závažné negatívum. Keďže tento typ auditu si vyžaduje užšiu odbornú špecializáciu vnútorných audítorov, je nevyhnutné zamerať sa na získanie a odborné vzdelávanie vnútorných audítorov na jeho výkon. 
Nedostatky, ktoré boli pri auditoch zistené, sa dajú zovšeobecniť do nasledovných oblastí:
- oblasť finančného riadenia a úrovne finančného manažmentu
-	fluktuácia zamestnancov
-	nedostatočná odborná prax zamestnancov
-	nevyhovujúca organizačná štruktúra a organizačný poriadok
-	neúplná evidencia uzatvorených zmlúv
-  oblasť kontrolných mechanizmov
-	absencia komplexného riešenia systému predbežnej a priebežnej finančnej kontroly alebo nevykonávanie predbežnej a priebežnej finančnej kontroly v súlade so zákonom č. 502/2001 Z. z.
-	formálne vykonávanie vnútornej kontroly
-  oblasť účtovníctva a rozpočtu
-	nedostatky v inventarizácii majetku a záväzkov
-	nevysporiadané inventarizačné rozdiely
-	nedostatočné vymáhanie pohľadávok
-	neodvádzanie prostriedkov na príjmový účet ŠR
-	nezapracovanie rozpočtových opatrení do rozpočtu a nesprávne zostavené výkazy o rozpočte
-	neúplne vedená evidencia  rozpočtových opatrení
-	nerovnomernosť v čerpaní rozpočtových prostriedkov v priebehu rozpočtového roka
-	nečerpanie účelovo vyčlenených prostriedkov
- súlad interných právnych aktov so všeobecne záväznými právnymi predpismi
-	nedoriešené postupy pre obeh účtovných dokladov
-	nedodržanie postupov pre verejné obstarávanie tovarov, prác a služieb
-	nesúlad alebo absencia smernice o vykonávaní finančnej kontroly podľa zákona  č. 502/2001 Z .z.
-	nesúlad interných právnych aktov v nadväznosti na všeobecne záväzné právne predpisy.